晚出江城聞角
作者：賀鑄
朝代：宋

paragraphs: 古壕沮洳荷葉枯，矍鑠禿鶖行且漁。
山銜日脚水關掩，孤樓引角吹單于。
胡馬嘶風興非淺，壯圖舊迹隨塵卷。
秋盡湖邊雁不來，流落方悲去人遠。
十月之交五夜長，河橫斗直天蒼凉。
蘇門故里斗杓下，豈無伯仲勤相望。
君不見剡蓬爲矢弧弦桑，男兒落地志四方。
履屐無根著家巷，道梁適楚猶吾鄉。
鴝鵒不踰濟，橘渡淮爲枳。
吾心況物未應然，隨牒官身聊爾耳。